અમદાવાદ, વિજય રૃપાણી બીજી વખત મુખ્યમંત્રી બન્યા બાદ પ્રથમ વાર જ બે દિવસના દિલ્હીના પ્રવાસે ઉપડી ગયા છે. પ્રથમ દિવસે એટલે કે સોમવારે તેઓ રાષ્ટ્રપતિ કોવિંદને મળ્યા હતા. હવે આવતીકાલે મંગળવારે તેઓ વડાપ્રધાન નરેન્દ્ર મોદી અને ભાજપના રાષ્ટ્રીય અધ્યક્ષ અમિત શાહ સાથે બેઠકનો દૌર ચલાવશે. જેમાં ગુજરાત ભાજપનાં કેટલાક નેતાઓમાં રહેલો અસંતોષ અને જૂથબંધી ટાળવા કેવો વ્યૂહ અપનાવવો તેમજ ૧૯મીથી વિધાનસભાના બજેટ સત્રમાં વિરોધ પક્ષના સભ્યોને કાબુમાં રાખવા અંગેની ચર્ચા વિચારણા થશે. સામાન્ય સંજોગોમાં મુખ્યમંત્રી દિલ્હી કે અન્ય રાજ્યોના પ્રવાસે જતા હોય તે અગાઉ તેની સત્તાવાર જાહેરાત પણ થતી હોય છે. પરંતુ મુખ્યમંત્રી સોમવારે આવી કાંઈ જાહેરાત કર્યા વગર જ દિલ્હી પહોંચી ગયા હતા. જો કોઈ મહત્વના કે નીતિવિષયક નીતિની ચર્ચા-વિચારણા કે નિર્ણય કરવાનો હોય તો નાયબ મુખ્યમંત્રી સાથે જતા હોય છે. પરંતુ હાલમાં નાયબ મુખ્યમંત્રી સાથે નથી ગયા પણ ગુજરાતમાં જ છે. મુખ્યમંત્રી રૃપાણીએ રાષ્ટ્રપતિ ભવન ખાતે જઈ રાષ્ટ્રપતિ રામનાથ કોવિંદની શુભેચ્છા મુલાકાત લીધી હતી. આવતીકાલે મંગળવારે મુખ્યમંત્રીની બન્ને મુલાકાતો ખુબ જ મહત્ત્વની બની રહેશે. વડાપ્રધાન મોદી અને ભાજપનાં અધ્યક્ષ અમિત શાહ સાથે તેઓ ગુજરાતની રાજકીય સ્થિતિની સમીક્ષા કરશે. ખાસ કરીને સારુ ખાતુ આપવાની માગણી કરી રહેલા પરસોત્તમ સોલંકી અને મંત્રી મંડળમાં સમાવવા માટે દબાણ કરી રહેલા કેટલાક ધારાસભ્યોનો અસંતોષ કઈ રીતે ડામવો તેનો વ્યૂહ ઘડાશે. નજીકના ભવિષ્યમાં ભાજપમાંથી જ બીજા નવા કોઈ પડકારો ઊભા ન થાય તે માટે શું ધ્યાન રાખવું તેની ચર્ચા-વિચારણા પણ કરાશે. ઉપરાંત દોઢ મહિનો સુધી ચાલનારા વિધાનસભા સત્ર દરમિયાન કોંગ્રેસના તોફાની ધારાસભ્યો, અપક્ષ મેવાણી વગેરેને કઈ રીતે હાવી ન થવા દેવા વગેરે બાબતોની પણ લંબાણપૂર્વક ચર્ચા થશે. ત્યારબાદ PM અને અધ્યક્ષ ધ્વારા મુખ્યમંત્રીને કેટલીક બાબતોનું માર્ગદર્શન અને ટીપ્સ અપાશે. વિધાનસભામાં રજૂ થનારા કેટલાક મહત્વપૂર્ણ બિલો અંગેની જાણકારી પણ આ બેઠકમાં અપાશે.